Nariadenie Komisie (EHS) č. 2968/79
z 20. decembra 1979
o ustanovení podrobných pravidiel na poskytovanie administratívnej pomoci v súvislosti s vývozom mäkkých zrejúcich syrov z kravského mlieka, na ktoré sa pri dovoze do nečlenských štátov vzťahujú zvláštne opatrenia
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady 2931/79/EHS z 20. decembra 1979 o poskytovaní pomoci pri vývoze poľnohospodárskych výrobkov, na ktoré môžu byť uplatnené zvláštne opatrenia pri dovoze do tretích štátov [1], najmä na článok 1 odsek 2,
keďže USA umožnili v súvislosti so zmluvou GATT dovoz mäkkých zrejúcich syrov z kravského mlieka bez kvantitatívnych obmedzení; keďže toto opatrenie bude uplatňovať od 1. januára 1980;
keďže spoločenstvo sa zaviazalo udeliť administratívnu pomoc úradom v USA na zabezpečenie správnej aplikácie tohto súhlasu; keďže s ohľadom na to predmetné syry musia mať certifikát vydaný príslušnými orgánmi v spoločenstve;
keďže opatrenia ustanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Pri vývoze mäkkých zrejúcich syrov z kravského mlieka, spadajúcich do podpoložky 04.04 E Spoločného colného sadzobníka, vyrobených v spoločenstve a spĺňajúcich ustanovenie prílohy 1, do USA vrátane Portorika, musí byť na žiadosť príslušnej osoby vydaný certifikát zodpovedajúci vzoru stanovenému v prílohe II.
Článok 2
1. Certifikáty musia byť vytlačené na bielom papieri a v angličtine. Ich rozmery sú 210 x 297 mm. Vydávajúca agentúra pridelí každému certifikátu poradové číslo.
Vyvážajúci členský štát môže požadovať, aby certifikát pre použitie na jeho území bol okrem angličtiny vytlačený v jednom z jeho úradných jazykov.
2. Certifikáty musia byť vyhotovené v jednom origináli a aspoň v dvoch kópiách. Tieto kópie musia mať rovnaké poradové číslo ako originál. Originál a kópie musia byť vyplnené buď strojopisom alebo rukopisom; v prípade rukopisu sa musia vyplniť paličkovým písmom a atramentom.
Článok 3
1. Certifikát a kópie vydáva agentúra určená každým členským štátom.
2. Vydávajúca agentúra si ponechá jednu kópiu certifikátu. Originál a ďalšia kópia sa predložia colnému úradu, keď sa vyplnia vývozné colné formality na vývoz do USA.
3. Colný úrad musí podľa odseku 2 vyplniť príslušnú kolónku na origináli a vráti ho predmetnej osobe. Kópiu si ponechá colný úrad.
Článok 4
Certifikát je platný len po potvrdení príslušným colným úradom. Musí obsahovať údaj o množstve na ňom uvedenom. Avšak množstvo, ktoré nepresahuje množstvo označené na certifikáte o viac ako 5 % sa toleruje.
Článok 5
Členské štáty musia zabezpečiť plnenie opatrení, ktoré môžu byť nevyhnutné na účely kontroly pôvodu, druhu, zloženia a kvality syrov s ohľadom na informácie uvedené na vydaných certifikátoch.
Článok 6
Toto nariadenie nadobúda účinnosť 1. januára 1980.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 20. decembra 1979